Source: http://ugyvedforum.hu/cikkek/2016/10/igazsagugyi-seregszemle-almadiban
Timestamp: 2019-01-22 17:18:39
Document Index: 11798915

Matched Legal Cases: ['bíróság ', 'Kúria ', 'Kúria ', 'Kúria ', 'Kúria ', 'Kúria ']

Igazságügyi seregszemle Almádiban | Ügyvédfórum - 2016.10.13
Igazságügyi seregszemle Almádiban
2016.10.13 | Szerkesztőség | Kiemelt, Hírek
A hazai igazságszolgáltatás nagy seregszemléjét rendezte meg a dr. Sárközy Tamás jogászprofesszor elnökletével működő Magyar Jogász Egylet a tizenharmadik magyar jogászgyűlésen Balatonalmádiban, szeptember 22-24-én. Előadások hangzottak el az államreformról, az Alkotmánybíróság szerepéről a magyar jogrendben, a közigazgatási eljárásrend fejlesztésének lehetőségeiről, az ombudsmani jogvédelem időszerű kérdéseiről. A továbbiakban a résztvevők polgári jogi és büntetőjogi szekcióban hallgathattak előadásokat.
Az igazságügyi miniszter mérlege
Az Igazságügyi Minisztérium munkája megalapozza az igazságszolgáltatás színvonalának emelkedését - jelentette ki az igazságügyi miniszter Balatonalmádiban, a 13. Magyar Jogászgyűlésen tartott előadásában, miként arról az MTI beszámolt.
Dr. Trócsányi László elmondta, hogy az elmúlt két évben elvégzett feladatok alapot adnak a gyorsabb és hatékonyabb igazságszolgáltatásra, hozzátéve, hogy folyamatosan javul a jogalkotás minősége is.
A tárcavezető arról is szólt, hogy manapság „jogalkotási dömpingről” lehet beszélni, mert míg 1946-ban 29 törvényt fogadtak el, addig 2015-ben 230-at, az idén pedig 94-et. Ennek okaként az igazságügyi miniszter azt jelölte meg, hogy "mindenki igyekszik minél magasabb szintre emelni a jogszabályát", ami szavai szerint nem minden esetben indokolt. Hozzátette: az unió is előír számos szabályozást, amely korábban nem létezett, így a túlszabályozás világjelenséggé vált.
Dr. Trócsányi László beszélt arról is, hogy arányaiban kevés az új törvény és sok a módosító javaslat, 2016-ban például tíz törvény és 84 módosítás volt.
A migrációs válság számos jogalkotási feladatot von maga után, tíz törvényt kellett módosítani - közölte dr. Trócsányi László, aki a kvótapert elvi jelentőségűnek nevezte.
A belügyminiszter a migránsokról
Dr. Pintér Sándor belügyminiszter előadásában arról beszélt, hogy a migránsok ellenőrizetlenül beáramló tömege bűnügyi kockázatot rejt, mivel nem ismert a bűnügyi múltjukat. Kifejtette: a migránsok megjelenése a radikalizációs kockázaton túl egészségügyi kockázatot is rejt, emellett a társadalom erőszakos válaszát válthatja ki, amely ellen nincs védelem Európában.
A Kúria elnöke a bírói szubjektumról
A bírói döntésben jelentős szerepe van a bírói szubjektumnak, nem személytelen logika eredménye - jelentette ki a Kúria elnöke a 13. Magyar Jogászgyűlés második napján tartott előadásán Balatonalmádiban.
Dr. Darák Péter azt hangsúlyozta, hogy az ítélkezésben mindig fontos szerep jut a bíró szubjektumának. Amikor a jogi és erkölcsi norma egybeesik, akkor a jogi megítélés erkölcsi értékítéletet is kifejez - hangsúlyozta.
A szubjektív elemek a jogalkalmazás mellett a jogkövetésben is tetten érhetők, ideértve a többi között az elkövető személyi adottságait - közölte a Kúria elnöke.
Szólt a bírói erényről, amely - mint mondta - mindig az adott szituáció függvénye és a bírói gyakorlat révén jelenik meg ez a tulajdonság.
A Kúria elnöke kifejtette: az ítélet meghozatalakor fontos az arany középút megtalálása és mivel nincs „kész recept” a döntés meghozatalára, fontos a bíró adott helyzetre, érintett személyre való fogékonysága. (A Kúria elnöke előadásának szerkesztett változata az Ügyvédek Lapja 2016/5. számában olvasható teljes terjedelmében.)
Az OBH elnöke a bíróságok versenyképességéről...
Dr. Handó Tünde, az Országos Bírósági Hivatal (OBH) elnöke arról beszélt, hogy a bíróságoknak folyamatosan alkalmazkodni kell a világban végbemenő változásokhoz emellett versenyképesnek kell lenniük a rend, a biztonság és az igazságszolgáltatás területén.
Kiemelte: a folyamatosan változó világban sok minden elvesztette értékét, az életünk felgyorsult, amihez alkalmazkodniuk kell a bíróságoknak is. A hagyományok őrzése és az elődöknek járó tiszteletadás mellett egyúttal progresszívnek is kell lenni - tette hozzá.
Az OBH elnöke szólt arról is, hogy ahogy a vállalkozások működésének, úgy a bíróságok mindennapjainak is része a versenyképességre való törekvés, de fontos, hogy ez ne váljon „önmegsemmisítő versengéssé”.
Dr. Handó Tünde elmondta, míg 2011-ben 12 500 elhúzódó peres ügy volt a bíróságok előtt, addig 2015-re ez a szám 25 százalékkal csökkent, mindemellett az ítélkezés minősége nem romlott, ami jelentős előrelépést jelent.
Európai méretekben is jelentősek az eredményeink, hiszen az uniós országok között az ügyhátralék tekintetében Magyarország a második helyen áll - húzta alá. Fontosnak nevezte, hogy a különböző hivatásrendek egymást segítve, egymásra odafigyelve működjenek.
A legfőbb ügyész helyettese a társadalom védelméről
Dr. Lajtár István, a legfőbb ügyész közjogi helyettese azt hangsúlyozta, az ügyészség feladata, hogy védelmet nyújtson a társadalomnak, ezen belül is kiemelten a korrupciós és a gazdasági bűncselekmények elleni fellépés.
Az ügyészségi szervezet folyamatos modernizációja a hatékonyabb működést célozza, az elkövetkező időszak feladatait pedig a 2014 és 2020 közötti időszakra vonatkozó stratégia tartalmazza - közölte.
Dr. Lajtár István felidézte: a múlt század utolsó évtizedében a bűnözés nagyságrendje és szerkezete elengedhetetlenné tette a szervezet minden szintet és területet érintő átalakítását. A működési reform következményeként megtörtént az ügyészség modernizációja, ennek fontos eleme a kiemelt ügyek főosztályának létrehozása és a szakágak közötti profiltisztítás - mondta.
A közeljövőben elérendő célok között említette a nemzetközi partnerekkel történő együttműködést és az uniós források bevonását.
A MÜK elnöke a jövő kilátásairól
Dr. Bánáti János, a Magyar Ügyvédi Kamara elnöke arról beszélt, hogy a közelmúltban sokat változott az ügyvédek élete a technikai újdonságoknak köszönhetően, emellett változott az ügyvédi munka tartalma is, amely manapság a gazdaság kiszolgálását jelenti.
Hozzátette, az ügyvédek nagy száma és a megváltozott munkakörülmények sürgetik az ügyvédi törvény megalkotását.
Kifejtette: a közeljövő kihívásai új készségeket várnak el az ügyvédektől. Háttérbe szorul a szóbeliség és egyre nagyobb teret hódít az internet a szakmán belül.
Szólt a polgári perrendtartásról és a büntetőeljárási törvényről. Azt mondta, a készülő új Ügyvédi törvény keretein belül a jogtanácsosi tevékenység második lépcsős integrálására lenne szükség. Véleménye szerint a készülő jogszabálynak az ügyfélérdek elsőbbségét, az ügyvédi függetlenséget és az ügyvédi önkormányzatiságot szem előtt tartva kell elkészülnie.
(A MÜK elnöke előadásának szerkesztett változata az Ügyvédek Lapja 2016/5. számában olvasható teljes terjedelmében.)
A magyarországi helyzetről vitáznak január végén az EP ...
​Benyújtották a Polgári perrendtartásról szóló törvényj...
Az ügyvédnek felelnie kell a rossz szerződésért
Végezhet-e ingatközvetítői értékbecslést az ügyvéd? - A...
Kötelező biztonságos iratmegsemmisítés
Koncepcióváltás a letartóztatás terén - MHB műhelybeszé...
Az igazságszolgáltatás nem válhat mechanikus gépezetté ...